Na osnovu člana 8. stav 1. i člana 56. stav 2. Zakona o Narodnoj skupštini („Službeni glasnik RS“, broj 9/10) i člana 68. Poslovnika Narodne skupštine („Službeni glasnik RS“, broj 20/12 - Prečišćeni tekst)

Narodna skupština Republike Srbije, na sednici Trećeg vanrednog zasedanja u Trinaestom sazivu, održanoj 11. jula 2023. godine, donela je

**O D L U K U**

**O OBRAZOVANjU ANKETNOG ODBORA RADI UTVRĐIVANjA ČINjENICA I OKOLNOSTI KOJE SU DOVELE DO MASOVNIH UBISTAVA U OSNOVNOJ ŠKOLI „VLADISLAV RIBNIKAR“ I NA TERITORIJI SMEDEREVA I MLADENOVCA - U MALOM ORAŠJU I DUBONI, UTVRĐIVANjA PROPUSTA U VRŠENjU NADLEŽNOSTI I PREDUZIMANjU ODGOVARAJUĆIH RADNjI, UTVRĐIVANjA ODGOVORNOSTI NADLEŽNIH LICA I PREDLAGANjA** **MERA**

1. Obrazuje se Anketni odbor radi utvrđivanja činjenica i okolnosti koje su dovele do masovnih ubistava u osnovnoj školi „Vladislav Ribnikar“ i na teritoriji Smedereva i Mladenovca - u Malom Orašju i Duboni, utvrđivanja propusta u vršenju nadležnosti i preduzimanju odgovarajućih radnji, utvrđivanja odgovornosti nadležnih lica i predlaganja mera (u daljem tekstu: Anketni odbor).

2. Anketni odbor čine narodni poslanici iz svih poslaničkih grupa kao i poslanici koji ne pripadaju ni jednoj poslaničkoj grupi u Narodnoj skupštini, koje određuje predsednik poslaničke grupe odnosno dogovorom većine narodnih poslanika koji ne pripadaju ni jednoj poslaničkoj grupi, pri čemu je ukupan broj članova Anketnog odbora dvadeset tri (23), a broj predstavnika svake poslaničke grupe sledeći:

- Poslanička grupa UJEDINjENI - SSP, PSG, PREOKRET, SLOGA - 2, Poslanička grupa NADA - NOVI DSS - POKS - 1, Poslanička grupa Narodna stranka - 1, Poslanička grupa Demokratska stranka - DS - 1, Poslanička grupa MORAMO - ZAJEDNO - 1, Poslanička grupa Srpska stranka Zavetnici - 1, Poslanička grupa SRPSKI POKRET DVERI - PATRIOTSKI BLOK - 1, Poslanička grupa ZELENO - LEVI KLUB, NE DAVIMO BEOGRAD, MORAMO - 1, Poslanici koji ne pripadaju ni jednoj poslaničkoj grupi - 2.

- Poslanička grupa „ALEKSANDAR VUČIĆ - ZAJEDNO MOŽEMO SVE“ - 5, Poslanička grupa IVICA DAČIĆ - Socijalistička partija Srbije (SPS) - 2, Poslanička grupa Jedinstvena Srbija - Dragan Marković Palma - 1, Poslanička grupa Socijaldemokratska partija Srbije - 1, Poslanička grupa PUPS - solidarnost i pravda - 1, Poslanička grupa ZA POMIRENjE SPP - USS - DSHV - 1 i Poslanička grupa Savez vojvođanskih Mađara - 1.

Predsednik poslaničke grupe odnosno poslanici koji ne pripadaju ni jednoj poslaničkoj grupi određuju narodnog poslanika za člana Anketnog odbora u roku od tri dana od dana stupanja na snagu ove odluke.

Anketni odbor je konstituisan i smatraće se da radi u punom sastavu ako više od polovine svih poslaničkih grupa u Narodnoj skupštini ima svog predstavnika u Anketnom odboru.

3. Prvu sednicu Anketnog odbora saziva predsednik Narodne skupštine u roku od sedam dana od stupanja na snagu ove odluke.

Do izbora predsednika Anketnog odbora prvoj sednici predsedava najstariji prisutni član Anketnog odbora.

Anketni odbor na prvoj sednici bira, iz redova svojih članova, predsednika iz redova najveće opozicione poslaničke grupe i zamenika predsednika iz redova najveće poslaničke grupe.

4. Zadatak Anketnog odbora je:

- da utvrdi činjenice i okolnosti koje su dovele do masovnih ubistava u osnovnoj školi „Vladislav Ribnikar“ dana 3. maja 2023. godine i na teritoriji Smedereva i Mladenovca - u Malom Orašju i Duboni, dana 4. maja 2023. godine;

- da utvrdi eventualne propuste u vršenju nadležnosti i preduzimanju odgovarajućih radnji;

- da utvrdi eventualnu odgovornost nadležnih lica i da predloži posebne i opšte mere kako bi ponavljanje sličnih tragedija u Republici Srbiji bilo osujećeno.

5. Anketni odbor ima pravo da od državnih organa i organizacija, traži podatke, isprave i obaveštenja, kao i da uzima izjave od pojedinaca koje su mu potrebne za izvršenje zadataka utvrđenih ovom odlukom.

6. Anketni odbor je dužan da zadatke utvrđene ovom odlukom izvrši u roku od 30 dana od dana konstituisanja.

Anketni odbor je dužan da podnese Narodnoj skupštini izveštaj sa predlogom mera u roku iz stava 1. ove tačke.

Anketni odbor prestaje sa radom danom odlučivanja o njegovom izveštaju na sednici Narodne skupštine.

7. Ova odluka stupa na snagu danom objavljivanja u „Službenom glasniku Republike Srbije“.

RS broj 35

U Beogradu, 11. jula 2023. godine

**NARODNA SKUPŠTINA REPUBLIKE SRBIJE**

PREDSEDNIK

dr Vladimir Orlić